На основу члана 18. став 4. Закона о управљању привредним друштвима која су у власништву Републике Србије („Службени гласник РС”, број 76/23) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О КРИТЕРИЈУМИМА ЗА ДЕФИНИСАЊЕ ЗАРАДА, ОДНОСНО НАКНАДА

ЗА ОРГАНЕ ДРУШТВА КАПИТАЛА

Члан 1.

Овом уредбом се уређују критеријуми за дефинисање зарада, односно накнада за органе друштва капитала.

Органи друштва капитала у смислу ове уредбе су:

1) представник Републике Србије у скупштини друштва капитала;

2) председник и чланови надзорног одбора друштва капитала;

3) лице које, у складу са законом обавља послове директора друштва капитала (у даљем тексту: директор).

Под лицем из става 2. тачка 3) овог члана сматра се директор друштва с ограниченом одговорношћу, као и директор, извршни директор и генерални директор у акционарском друштву.

Члан 2.

Критеријуми за одређивање зарада, односно накнада за органе друштва капитала су:

1. испуњеност прописаних обавеза и послова, у складу са законом и другим актима;
2. испуњеност општег годишњег циља друштва капитала;
3. финансијско стање друштва капитала.

Члан 3.

Износ нето накнаде за рад представника Републике Србије у скупштини друштва капитала (у даљем тексту: члан скупштине) у једнодомном друштву капитала не може бити виша од 90% просечне зараде по запосленом без пореза и доприноса која је исплаћена у том друштву капитала у септембру месецу у години која претходи календарској години, за годину за коју се одређује висина накнаде.

Износ накнаде за члана скупштине у једнодомном друштву капитала који обавља функцију председника скупштине друштва капитала не може бити виша од износа из става 1. овог члана, увећаног за 10%.

Накнада из ст. 1. и 2. овог члана исплаћује се по одржаној седници, а уколико се у календарском месецу одржи више од једне седнице, исплаћује се једна накнада на месечном нивоу.

У случају учесталих и неоправданих изостанака са седница скупштине, накнада за рад из ст. 1. и 2. овог члана се не исплаћује.

Члан 4.

Износ нето накнаде за рад члана скупштине у дводомном друштву капитала не може бити виша од 80% износа просечне зараде по запосленом без пореза и доприноса која је исплаћена у том друштву капитала у септембру месецу у години која претходи календарској години, за годину за коју се одређује висина накнаде.

Износ накнаде за члана скупштине у дводомном друштву капитала који обавља функцију председника скупштине друштва капитала не може бити виша од износа из става 1. овог члана, увећаног за 10%.

Накнада из ст. 1. и 2. овог члана исплаћује се по одржаној седници, а уколико се у календарском месецу одржи више од једне седнице, исплаћује се једна накнада на месечном нивоу.

У случају учесталих и неоправданих изостанака са седница скупштине, накнада за рад из ст. 1. и 2. овог члана се не исплаћује.

Члан 5.

Износ нето накнаде за рад члана надзорног одбора не може бити виша од просечне зараде по запосленом без пореза и доприноса која је исплаћена у том друштву капитала у септембру месецу у години која претходи календарској години, за коју се одређује висина накнаде.

Износ нето накнаде председника надзорног одбора не може бити виши од износа из става 1. овог члана, увећаног за 10 %.

Накнада из ст. 1. и 2. овог члана исплаћује се по одржаној седници, а уколико се у календарском месецу одржи више од једне седнице, исплаћује се једна накнада на месечном нивоу.

У случају учесталих и неоправданих изостанака са седница надзорног одбора, накнада за рад се не исплаћује.

Члан 6.

Лице из чл. 3 - 5. ове уредбе:

1) има право на накнаду оправданих трошкова превоза који су у директној вези са обављањем послова у том својству;

2) нема право на додатну накнаду по основу пословног успеха друштва капитала, као ни посебну накнаду за случај престанка обављања функције.

Члан 7.

Износ зараде, односно накнаде за рад директора у друштву капитала не може бити виши од износа утврђеног законом којим се уређује максимална зарада у јавном сектору.

У оквиру износа из става 1. овог члана, максимални износ нето основне зараде, односно накнаде директора се одређује у зависности од величине друштва капитала утврђене законом којим се уређује рачуноводство (велико, средње, мало и микро), као и успешности пословања мерене кроз остварење општег циља.

Износ из става 2. овог члана одређује се у зависности од величине друштва капитала, и то за:

1) велико друштво капитала највише до 90% износа максималне зараде утврђене законом којим се уређује максимална зарада у јавном сектору;

2) средње друштво капитала највише до 80% износа максималне зараде утврђене законом којим се уређује максимална зарада у јавном сектору;

3) мало друштво капитала највише до 70% износа максималне зараде утврђене законом којим се уређује максимална зарада у јавном сектору;

4) микро друштво капитала највише до 62% износа максималне зараде утврђене законом којим се уређује максимална зарада у јавном сектору.

Износ из става 1. овог члана може се повећати за 10% уколико друштво капитала превазиђе остварење општег годишњег циља утврђеног смерницама, који, приликом оцењивања учинка сваког друштва капитала утврђује скупштина, односно надзорни одбор друштва капитала, након обавезних претходних консултација са Комисијом за доношење Смерница којима се утврђују општи годишњи циљеви друштава капитала, водећи се пословним резултатима друштва капитала и остваривањем годишњег циља.

Члан 8.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-12404/2025-1

У Београду, 13. новембра 2025. године

В Л А Д А

ПРЕДСЕДНИК

проф. др Ђуро Мацут, с.р.